DA Den Europæiske Unions Tidende CE 78/69

(2004/C 78 E/0068)

SKRIFTLIG FORESPØRGSEL E-2043/03

af Maurizio Turco (NI), Emma Bonino (NI), Marco Pannella (NI), Marco Cappato (NI), Benedetto Della Vedova (NI), Gianfranco Dell'Alba (NI) og Olivier Dupuis (NI) til Kommissionen

(19. juni 2003)

Om: Krænkelse af religionsfriheden og midler til at sikre overholdelsen heraf

På baggrund af følgende:

— I maj måned i år har »U.S. Commission on International Religious Freedom«, et selvstændigt regeringsagentur i USA, offentliggjort sin årsrapport om religionsfrihed i verden, og ifølge denne rapport gør følgende forhold sig gældende: — i Den Russiske Føderation giver situationen anledning til alvorlig bekymring, hvad angår den russiske ortodokse kirkes indblanding i Moskvas politik, statens nøje kontrol med de russiske borgeres religionsudøvelse og afslaget på visumudstedelse til gejstlige og deres medarbejdere; — i Folkerepublikken Kina gennemføres der til stadighed forvisning, tortur og fængsling af kinesiske statsborgere på grund af deres religiøse overbevisning, ligesom der er nøje kontrol med de religiøse aktiviteter i Tibet; — i Laos er situationen kendetegnet af statsembedsmændenes systematiske krænkelse af religionsfriheden i form af fængslinger og tvungen omvendelse; — i Vietnam sker der fængslinger af religiøse dissidenter, og der gennemføres kampagner til tvungen omvendelse af de vietnamesiske religiøse mindretal i de nordvestlige provinser og i de centrale højsletter, der er beboet af bjergbønder, hvilket har tilskyndet USCIRF til at opfordre til, at der ikke længere ydes støtte til finansiering af andre projekter end humanitære projekter, indtil de vietnamesiske myndigheder forpligter sig til at respektere religionsfriheden;

kan Kommissionen da oplyse følgende:

— Har den kendskab til den alvorlige og systematiske krænkelse af religionsfriheden i Rusland, Kina, Laos og Vietnam?

— Vil den tilslutte sig opfordringen fra USCIRF til ikke længere at yde støtte til finansiering af andre projekter end humanitære projekter, indtil de vietnamesiske myndigheder forpligter sig til at respektere religionsfriheden?

— Mener den, at indstillingen af støtte til andre projekter end humanitære projekter, indtil religionsfriheden respekteres, kan udgøre et godt afskrækkelsesmiddel, eller hvilken ordning kunne i modsat fald udgøre et effektivt middel?

Svar afgivet på Kommissionens vegne af Chris Patten

(18. juli 2003)

Kommissionen er udmærket klar over situationen med hensyn til religionsfrihed i Den Russiske Føderation, Kina, Laos og Vietnam og følger den nøje.

Spørgsmålet har været rejst over for de nationale myndigheder inden for rammerne af EU's politiske dialog med disse lande. Kommissionen vil også fortsat bringe disse problemer på bane via alle relevante tilgængelige kanaler.

Over for de russiske myndigheder vil Kommissionen fortsat påpege, at udviklingsmønstret med hensyn til religionsfrihed — og andre tilsvarende menneskerettighedsspørgsmål — hverken er acceptabelt eller foreneligt med de vigtigste internationale og europæiske menneskerettighedskonventioner, Rusland har ratificeret, og som omhandler religions- eller trosfrihed.

Hvad Laos angår, tager Kommissionen hyppigt spørgsmålene om religionsfrihed op på de bilaterale møder, den afholder med regeringen for Den Demokratiske Folkerepublik Laos. Situationen vedrørende menneskerettighederne, herunder religionsfrihed, vil således også være på dagsordenen for mødet mellem de to parter i Den Blandede Kommission i efteråret 2003. Åbningen for nylig af Kommissionens delegation i Vientiane vil give Kommissionen yderligere muligheder for at gå ind i en dybere dialog om menneskerettighedsspørgsmål med disse myndigheder.

Kommissionen er bekendt med, at FN's Menneskerettighedskomité er alvorligt bekymret over, at den vietnamesiske statspartipraksis ikke stemmer overens med artikel 18 i den internationale konvention om borgerlige og politiske rettigheder (ICCPR). EU, medlemsstaterne og Kommissionen sammen, har gentagne gange påtalt dette spørgsmål over for myndighederne ved særlige EU-henvendelser og regelmæssige drøftelser om menneskerettighederne.

Hvad specielt angår Kina, har EU gentagne gange udtrykt bekymring over restriktionerne for uofficielle kirker og religiøse grupper og også islam. Det har løbende rejst spørgsmålet om religions- og trosfrihed inden for rammerne af den strukturerede EU-Kina-dialog om menneskerettigheder og vil fortsat gøre det.

EU har til stadighed bekræftet, at menneskerettigheder og demokratisering skal udgøre en integrerende del af alle politiske dialoger med tredjelande. Både religionsfrihed som en af de grundlæggende menneskerettigheder og religiøse mindretals rettigheder er således spørgsmål, der tages op ved EU's bilaterale politiske dialoger og i givet faldt i diplomatiske henvendelser og offentlige erklæringer samt ved EU's indsats i fora som FN's Menneskerettighedskommission eller FN-Generalforsamlingens Tredje Komité.

Med hensyn til bistand og som skitseret i Kommissionens meddelelse af maj 2001 (1) om, hvordan Den Europæiske Union kan medvirke til at fremme menneskerettigheder og demokratisering i tredjelande, ser Kommissionen det som sin opgave at gøre menneskerettigheder og demokratisering til mainstreamspørgsmål i alle Fællesskabets bistandsprogrammer. Landestrategipapirerne blev benyttet til at skabe en mere sammenhængende og konsekvent tilgang til fremme af menneskerettigheder og demokratisering ved anvendelse af de forskellige finansielle instrumenter for tredjelandene ud over den bistand, der ydes via det europæiske initiativ for demokrati og menneskerettigheder.

Specielt i forbindelse med bistanden til Vietnam er det Kommissionens generelle politik over for dette land at tilskynde til og støtte fremskridt på menneskerettigheds- og demokratiseringsområdet og at påtale det, når der sker misbrug eller ses en forværring af situationen. Kommissionen har fastlagt fremme af god regeringsførelse, god forvaltningspraksis og et behørigt fungerende retssystem som prioriteter for samarbejdet med Vietnam inden for landestrategien 2002-2006. Den mener, at dette samarbejdsprogram særlig i kraft af den specifikke støtte til institutionelle reformer og medtagelsen af forvaltningsrelaterede uddannelsesaktiviteter i alle samarbejdsprojekter vil bidrage til at styrke Vietnams forpligtelser inden for regeringsførelse og menneskerettigheder som helhed.

Generelt er det Kommissionens opfattelse, at en tilgang baseret på incitamenter giver størst sandsynlighed for at opnå en forbedring af respekten for menneskerettighederne, herunder religionsfrihed. Kommissionen vil fortsat foretrække dialog og støtte i sine forbindelser med tredjelandene. Suspension af bistanden, indtil religionsfriheden eller andre friheder respekteres, kan kun være en sidste udvej og vil sandsynligvis medføre negative virkninger for de befolkningsgrupper, hvis rettigheder krænkes.

(1) KOM(2001) 252 endelig udg.